P. Hrušovský, predseda NR SR: (2003-03-06):
K. Ondriaš, poslanec: Vážený pán predseda Národnej rady Slovenskej republiky, vážené poslankyne, vážení poslanci, úvodom by som povedal tri poznámky. Prvá poznámka. Včera sme rokovali päť hodín o návrhu uznesenia o korupcii na Slovensku a zaujalo ma, že bola to prvá veľká téma, kde sa nehovorilo o zločinoch komunizmu, kde nikto nehovoril o červených Kméroch, kde nikto nehovoril, že tam v rohu poslanci sú nejako mentálne poškodení. Mňa to prekvapilo a neviem, je to už nová kultúra, alebo sa skončila normalizácia? Neviem. Ja si myslím, že po mojom prejave sa to začne opäť. To je prvá poznámka. Druhá poznámka, myslím, že... aha, už sú tu aj členovia vlády, včera sme päť hodín rokovali o korupcii a mnohí poslanci nepriamo poukazovali na vládu, že túto korupciu nerieši, alebo že je sama možno zapletená do určitých afér. A videl som, že počas týchto piatich hodín vláda sedela tu znudene a ani ju to veľmi nezaujímalo a mal som dojem, že sa cíti istá, buď do žiadnej korupcie nie je namočená, alebo ak aj je, tak má moc, aby sa obránila. Z toho pre mňa vyplynulo, že až keď Komunistická strana Slovenska vyhrá voľby, začne sa riešiť korupcia na Slovensku. (Potlesk.) A preto, páni poslanci, ak si myslíte, že svojimi prejavmi v parlamente nedokážete riešiť korupciu, prosil by som, v budúcich voľbách voľte KSS. (Smiech.) Mám tretiu poznámku. Pretože minulý týždeň sme neboli pozvaní podpísať uznesenie návrhu o korupcii, z čoho môže vyplývať, že komunistická strana je za korupciu, alebo jej to je jedno. Stalo sa to asi nedopatrením, lebo pán poslanec Fico mal veľa práce a zabudol, že komunistická strana je v opozícii. Preto za Klub poslancov Komunistickej strany Slovenska dávame návrh na naše uznesenie pre Národnú radu Slovenskej republiky a toto uznesenie teraz prečítam. Vynechám preambulu, aby to bolo kratšie. (Hlasy v pléne.) Prečítam aj preambulu. (Smiech.) Návrh uznesenia k vážnym podozreniam o existencii korupcie a klientelistických praktík v politickom živote. Národná radá Slovenskej republiky, vyslovujúc vážne obavy z pretrvávajúceho podozrenia, že zneužívanie moci, korupcia a klientelizmus sú zdrojom obrovského bohatstva niektorých politikov i ich blízkych a zdrojom financovania aktivít viacerých politických subjektov od roku 1990, pripomínajúc nebezpečenstvo, ktoré predstavuje skorumpovaný protiprávny politický systém a finančne vydierateľní politici pre riadny výkon štátnej moci a presadzovania verejných záujmov občanov Slovenskej republiky, ako aj plnú medzinárodnú akceptáciu Slovenskej republiky ako suverénneho a právneho štátu, majúc na pamäti existenčný záujem vytvárať legislatívne a zákonno-aplikačné podmienky pre dodržiavanie zákonnosti právneho štátu a dodržiavanie základných práv a slobôd občanov na území Slovenskej republiky, prijala toto uznesenie: 1. Národná rada Slovenskej republiky konštatuje, že veľa fyzických osôb využilo demontáž socialistických politických, právnych, ekonomických a morálnych vzťahov a nástup súkromnovlastníckych trhových, liberálnych a často ešte legislatívne a morálne neujasnených nových spoločenských vzťahov pre svoje osobné ambície, obohacovanie seba a svojich blízkych, vytváraním rôznych foriem kultu osobnosti alebo nátlakových skupín, uzurpovaním politickej moci pod záštitou politických subjektov s využívaním rôznych propagandistických metód, čím sa vytvorila mocenská a sociálna nerovnosť medzi občanmi Slovenskej republiky a čo neumožňuje riadne fungovanie vnútorných a vonkajších funkcií štátu Slovenskej republiky a ohrozuje jej bezproblémové zapájanie sa do medzinárodných štruktúr. 2. Národná rada Slovenskej republiky v záujme odstránenia tohto negatívneho stavu a v záujme vytvorenia právneho štátu a stanovenia morálnych princípov dodržiavania základných práv a slobôd v zmysle prirodzeného práva a všeobecne uznávaných ľudských hodnôt prijíma tieto opatrenia: A. Ukladá vláde Slovenskej republiky v rámci programu legislatívnych úloh Národnej rady Slovenskej republiky na rok 2003 v riadnom legislatívnom procese predložiť tieto vládne návrhy zákonov: a) zákon o súpise a hodnote majetku štátu s vyznačením jeho pôvodného správcu, majetku obcí, majetku bývalých socialistických organizácií a majetku politických subjektov a súpis úverov v bankách a v iných finančných inštitúciách od 1. 1. 1990 do 31. 12. 2002. Spôsob a formu zániku tohto majetku s menovitým uvedením osôb, ktoré boli za tento majetok a úvery zodpovední, s vymedzením rozsahu tejto zodpovednosti pri ekonomickom a právnom nakladaní s ním; b) zákon o dokumentovaní záložných práv v privatizácii, reštitúcii, správy a likvidácii majetku štátu, majetku družstiev, majetku bývalých socialistických organizácií, majetku politických subjektov a všetkých podnikateľských subjektov a úverov z bánk a finančných inštitúcií od 1. 1. 1990 do 31. 12. 2002, spôsob a formu ich realizácie s menovitým uvedením osôb, ktoré boli za to zodpovedné, s vymedzením tejto zodpovednosti; c) zákon o súpise finančných prostriedkov štátu, ktoré boli vynaložené v rámci úverov a dotácií, verejných štátnych zákaziek a príspevkov rôznych podnikateľských a politických subjektom od 1. 1. 1990 do 31. 12. 2002 s podpisom ich právneho a efektívneho nakladania s menovitým uvedením osôb, ktoré boli za tento majetok zodpovední a s vymedzením tejto zodpovednosti; d) zákon o súpise udelených licencií štátom pre vykonávanie podnikateľských aktivít od 1. 1. 1990 do 31. 12. 2002 s posúdením ich legálnosti, s menovitým uvedením osôb, ktorí boli za tieto konania zodpovední, a tých, ktorí tým získali prospech s vymedzením tejto zodpovednosti; e) zákon o preukázaní majetku, ktorý dotknutá osoba majúca trvalý pobyt na Slovensku nadobudla od 1. 1. 1990 do 31. 12. 2002, spôsob a formu jeho nadobudnutia vrátane uvedených finančných prostriedkov, za ktoré bol nadobudnutý, a vyhodnotenia jeho zárobkových alebo podnikateľských aktivít vo vzťahu tohto majetku. B. Národná rada Slovenskej republiky žiada vládu Slovenskej republiky, aby upravený plán legislatívnych úloh na rok 2003 podľa bodu A predložila na aprílovom zasadnutí Národnej rady Slovenskej republiky. Odôvodnenie nášho návrhu: Návrh uznesenia Národnej rady, ktorý predkladám, smeruje k tomu, aby sa zneužívanie politickej moci, korupcia a klientelizmus riešili legislatívne i aplikačne v praxi a nielen dogmatickými, propagandistickými výrokmi a to v celom rozsahu rovnosti pred zákonom tak u občanov ako aj u politických subjektov. Vážené poslankyne, vážení poslanci, som presvedčený, že ak tieto problémy budeme riešiť dôsledne vo väzbe na minulosť, prítomnosť a budúcnosť, nebudú to len prázdne slová, ale ozdravia celú slovenskú spoločnosť. Nebojíme sa ani retroaktivity pri ich riešení, veď všetky reštitučné zákony sú aj retroaktívne. Napokon, riešime dodržiavanie práva a spravodlivosti. Ukážme občanom, že my poslanci Národnej rady Slovenskej republiky chceme zneužívanie moci, korupciu a klientelizmus nielen riešiť, ale že v rámci toho vkladáme do toho procesu i svoju existenciu. V Bratislave 5. 3. 2003. Ja pevne verím, že vláda takéto zákony predloží, veď jej ide o riešenie korupcie na Slovensku. Ďakujem za pozornosť.